text: GPS leder lastbiler i ulykke
  18 april 2013 kl. 16.14
  To gange i løbet af torsdag blev lastbiler ledt i ulykke af deres GPS. Begge gange satte de sig fast i en viadukt i Skovgade i Vejle - med store trafikale problemer til følge.
  Viadukten i specielt Skovgade har haft mange lastbiler kilet ind under sig. Derfor har vejmyndighederne sat advarselstavler op på indfaldsvejen, hvor blinkende lamper advarer, hvis køretøjet er for højt.
  Men lastbilchaufførerne - især de udenlandske - reagerer ikke på advarslerne, men følger deres GPS. Og den kender ikke viaduktens højde...
  I dag sad først en bulgarsk lastbil uhjælpeligt fast i viadukten. Den måtte trækkes fri.
  Og ved 14-tiden fik en lastbil med træpiller nærkontakt med den lave bro. Den øverste del af læsset blev simpelthen vippet af. Det tog et par timer at rydde op efter uheldet.
  